En silo på forbrændingsanlægget i Kolding brød torsdag klokken 23.34 i brand. Branden var voldsom, men der var ikke umiddelbart fare for mennesker eller andre bygninger. Det oplyser Jeppe Thranum, der er vagtchef ved Sydøstjyllands Politi.

Branden brød ud i en silo på anlægget, der er nabo til genbrugspladsen på Bronzevej, en halv lille time før midnat.

- Det brænder temmelig kraftigt i siloen, men den står for sig selv, så der er ikke fare for, ilden spreder sig, så der bliver sandsynligvis tale om en kontrolleret nedbrænding, fortalte vagtchefen omkring midnat.

- Lige nu er vi i gang med at undersøge, om det er en teknisk fejl på anlægget, som fortsat føder ilden. Men uanset hvad, så er branden under kontrol, tilføjede han.

Opdateret: Vagtchef Lars Grønlund bekræfter torsdag morgen, at branden blev holdt nede og oplyser, at politiet forlod stedet ved 1-tiden.